钦定古今图书集成/历象汇编/岁功典/第046卷 > 首夏花萼楼观群臣宴宁王山亭回楼下又申
## 钦定古今图书集成/历象汇编/岁功典/第046卷 > 首夏花萼楼观群臣宴宁王山亭回楼下又申

之以赏乐赋诗。〈《并序》。〉　　　　元宗。

万物，莫不气兆乎上而形视乎下。铁石异品，云蒸并湿，草木无心，春来咸喜，故圣人弘道，先王法天。酒星主献酬之义，《需》卦陈饮食之象。近命群官，欣时乐宴，尽九春之丽景，匝三旬之暇日，畅饮《桂山》，櫂歌《沁水》，醇以养德，味以平心，本将导达阳和，助成长育，亦朝廷多庆，军国馀闲者也。前月之晦，细风飘雨，繁弦中止，列席半醉，佳辰易失，绝兴难追，良可惋也。今年带闰，节候全晚，暑气犹清，芳草未歇，申布雅意，复叙初筵，披乐善之邸，坐忘忧之观，东郊跬步，南山在目，足以缔夏首之新赏，补春馀之坠欢。朕登览上宫，俯临长陌，畅众心之怡虞，欢归骑之逶迤，鼓之以琴瑟，侑之以筐篚，衢尊意洽，场藿思苗，赋我《有嘉宾》之诗，奏君臣相悦之乐。踟蹰西日，吟玩乘风，不知衷情之发于翰墨也。

今年通闰月，入夏展春辉。楼下风光晚，城隅宴赏归。
九歌扬《政要》，六舞散朝衣。天喜时相合，人和事不违。
礼中推意厚，乐处感心微。别赏阳台乐，前旬暮雨飞。